b'\n_START_ARTICLE_\nChangchun\n_START_SECTION_\nHist\xc3\xb2ria\n_START_PARAGRAPH_\nHom situa la fundaci\xc3\xb3 de Changchun l\'any 1800, sota el govern de la dinastia Qing. Aquell any, l\'Emperador Jiaqing va fer d\'una petita vila situada a la riba est del riu Yitong un nou centre de comer\xc3\xa7, batejat com a "Changchung Ting"._NEWLINE_Al maig de 1898, durant la construcci\xc3\xb3 de la l\xc3\xadnia ferrovi\xc3\xa0ria de Harbin a L\xc3\xbcshun, a la ciutat s\'inaugur\xc3\xa0 l\'estaci\xc3\xb3 de Kuancheng. Com a resultat de la Guerra russojaponesa de 1904-1905, la ciutat es convert\xc3\xad en punt fronterer, i es desenvolup\xc3\xa0 de forma important. Una de les principals activitats que van florir en aquells anys va ser el moviment de mercaderies entre trens de diferent ample de rodament. A m\xc3\xa9s, la ciutat acoll\xc3\xad diverses instal\xc2\xb7lacions de manteniment del ferrocarril i fou l\'inici de les noves l\xc3\xadnies cap a Mong\xc3\xb2lia Interior i Corea._NEWLINE_Com a resultat de la invasi\xc3\xb3 japonesa de Manx\xc3\xbaria, la ciutat qued\xc3\xa0 sota la influ\xc3\xa8ncia japonesa. Aquest fet explica part del seu car\xc3\xa0cter, forjat durant tota la primera meitat del segle\xc2\xa0xx. Ja l\'any 1932, Changchun es convert\xc3\xad en la capital de l\'estat titella de Manchukuo. La ciutat va cr\xc3\xa9ixer \xc3\xa0mpliament, amb noves avingudes i grans edificis colonials que s\xc3\xb3n en peu encara avui dia; un d\'ells \xc3\xa9s el Palau Imperial, actualment Museu del Palau Imperial de l\'Estat Manx\xc3\xba, que fou resid\xc3\xa8ncia de l\'Emperador Puyi entre 1931 i 1945._NEWLINE_Durant la Segona Guerra Sinojaponesa, entre 1937 i 1945, la ciutat fou seu central de l\'anomenada Unitat Wakamatsu o Unitat 100, dedicada a la creaci\xc3\xb3 d\'armes biol\xc3\xb2giques. Aquestes van ser provades en nombroses ocasions per utilitzar-les contra les cavalleries sovi\xc3\xa8tica i xinesa._NEWLINE_Cap a mitjans de 1945, i despr\xc3\xa9s de ser fortament danyada pels bombardejos, la ciutat va caure en mans de l\'Ex\xc3\xa8rcit Roig sovi\xc3\xa8tic, els quals van fer presoners a l\'Emperador Puyi i els seus col\xc2\xb7laboradors. La pres\xc3\xa8ncia sovi\xc3\xa8tica s\'allarg\xc3\xa0 fins al 1946, quan la ciutat va passar a mans de les forces del Kuomintang. Les forces nacionalistes xineses no van aconseguir per\xc3\xb2, el control de la regi\xc3\xb3 i, despr\xc3\xa9s d\'un dur i llarg setge, la ciutat pass\xc3\xa0 a mans del comunista Ex\xc3\xa8rcit Popular d\'Alliberament. Tot i la censura de les autoritats xineses, es calcula que en aquest setge van perdre la vida entre 100.000 i 300.000 civils._NEWLINE_Ja sota el control comunista, la ciutat esdevingu\xc3\xa9 capital de la prov\xc3\xadncia de Jilin el 1954. Per aquells anys, el govern xin\xc3\xa8s decid\xc3\xad convertir Changchun en un centre de la ind\xc3\xbastria automobil\xc3\xadstica i ferrovi\xc3\xa0ria, activitats encara cabdals avui dia. Alhora, a finals dels anys \'50, la descoberta de pous de petroli a la rodalia va ajudar a un major desenvolupament de l\'activitat econ\xc3\xb2mica._NEWLINE_M\xc3\xa9s recentment, l\'any 2007, la ciutat va acollir els Jocs Asi\xc3\xa0tics d\'Hivern.'